AIŠKINAMASIS RAŠTAS

Dėl Molėtų rajono savivaldybės jaunimo vasaros užimtumo ir integracijos į darbo rinką programą patvirtinimo ir lėšų skyrimo

1. **Parengto tarybos sprendimo projekto tikslai ir uždaviniai:**

Teikiamu sprendimo projektu siekiama skatinti 14 - 19 m. jaunimo, besimokančio savivaldybės teritorijoje esančiose bendrojo ugdymo įstaigose, užimtumą bei socializaciją vasaros metu (ne ugdymo proceso metu), pagerinti jaunimo profesinio orientavimo kokybę, pasitelkiant bendradarbiavimą su Molėtų rajono savivaldybės teritorijoje veikiančiais smulkaus ir vidutinio verslo subjektais, asocijuotomis verslo struktūromis, organizacijomis ir įstaigomis, ūkininkais, individualios veiklos vykdytojais.

2020 m. šioje programoje dalyvavo 11 jaunuolių ir 9 Molėtų rajono darbdaviai. Kompensuojant patirtas išlaidas, darbdaviams pagal pateiktus dokumentus buvo kompensuota 1784,87 Eur.

Vykdant Molėtų rajono savivaldybės strateginio veiklos plano 2021–2023 metams, patvirtinto Molėtų rajono savivaldybės tarybos 2021 m. sausio 28 d. sprendimu Nr. B1-1 „Dėl Molėtų rajono savivaldybės strateginio veiklos plano 2021–2023 metams patvirtinimo“ 4 programos „Dalyvavimo demokratijos, bendruomeniškumo skatinimo, gyventojų sveikatinimo ir jų saugumo užtikrinimo programa“ 1.1 tikslo 1.1.2 uždavinio 1.1.2.4 priemonę „Jaunimo vasaros užimtumo dalinis finansavimas pagal Molėtų rajono savivaldybės tarybos tvirtinamą programą“ (toliau – Priemonė), parengta Molėtų rajono savivaldybės jaunimo vasaros užimtumo ir integracijos į darbo rinką programa, kuri nustato programos dalyvius, imtį, finansavimą.

Šio tarybos sprendimo projekto tikslas – patvirtinti Molėtų rajono savivaldybės jaunimo vasaros užimtumo ir integracijos į darbo rinką programą ir skirti lėšas programos vykdymui.

.

1. **Siūlomos teisinio reguliavimo nuostatos:**

Lietuvos Respublikos vietos savivaldos įstatymo 6 straipsnio 8 punktu, kuriame savivaldybės tarybai numatyta spręsti vaikų ir jaunimo užimtumo organizavimą, 16 punktu, kuriame savivaldybės tarybai numatyta spręsti gyventojų užimtumo klausimus, bei 16 straipsnio 4 dalimi, kurioje nustatyta, kad jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai, Molėtų rajono savivaldybės strateginio veiklos plano 2021–2023 metams 4 programos 1.1 tikslo 1.1.2 uždavinio 1.1.2.4 priemonė, bei Molėtų rajono savivaldybės jaunimo reikalų tarybos 2021 m. balandžio 12 d. posėdžio protokolu Nr. V4-10.

Patvirtinus programą turėsime aiškią tvarką kas galės gauti paramą, kokio amžiaus grupės galės dalyvauti programoje, kaip vyks kompensavimo procesas.

1. **Laukiami rezultatai:**

Planuojama vasaros metu įdarbinti ne mažiau nei 6 jaunuolius Molėtų rajono įmonėse dviejų mėnesių laikotarpiui, arba ne mažiau nei 12 jaunuolių – dirbti po vieną vasaros mėnesį.

1. **Lėšų poreikis ir jų šaltiniai:**

Savivaldybės biudžete 2021 m. numatyta 4 000 Eur. lėšų priemonės įgyvendinimui.

1. **Kiti sprendimui priimti reikalingi pagrindimai, skaičiavimai ar paaiškinimai.**

Jaunimo reikalų departamento prie Socialinės apsaugos ir darbo ministerijos (toliau -JRD)  direktorius 2021 m. kovo 18 d. įsakymu Nr. 2V-48 (1.4) „Dėl jaunimo užimtumo vasarą ir integracijos į darbo rinką projektų finansavimo 2021 metais konkurso nuostatų ir šio konkurso komisijos sudėties patvirtinimo“, patvirtino jaunimo užimtumo vasarą ir integracijos į darbo rinką konkursą. Viso valstybės biudžeto lėšų šiam konkursui skirta 150 000 Eur. Mažiausia projekto suma 4000 Eur, didžiausia  10 000 Eur. **Dalyvauti konkurse gali tik tos savivaldybės, kurios turi savo savivaldybėje pasitvirtinę jaunimo vasaros užimtumo ir integracijos į darbo rinką programas.** Savivaldybės prisidėjimas 40 proc. Paraiškos pateikimo data iki 2021 m. balandžio 26 d. Molėtų r. savivaldybės strateginiame veiklos plane šiai priemonei 2021 m. planuota 4000 Eur.

2020 m. birželio 25 d. Molėtų savivaldybės tarybos sprendimu Nr. B1-163 patvirtinti nuostatai šiai priemonei skiriasi, todėl siekiama maksimaliai suvienodinti esamus nuostatus su JRD nuostatais.

Šiuo metu esantys esminiai skirtumai:

|  |  |  |
| --- | --- | --- |
|  | **Savivaldybės nuostatai** | **JRD patvirtinti nuostatai** |
| Jaunimo amžiaus grupė | Nuo 16 iki 18 | 14-19 imtinai |
| Parama vienam darbdaviui | 200 Eur./mėn. | 350 Eur./ mėn. |
| Maksimalus jaunuolių skaičius 1 darbdaviui | 0 | 5 |

Taip pat JRD savo nuostatuose numatė, kad programoje turi būti :

1.įdarbinta ne mažiau kaip 2 mažiau galimybių turintys jaunuoliai;

2.paskirtas mentorius, kuris atliks jaunuolių „palydėjimo“ funkciją;

3. teikiama pagalba jaunuolių darbo vietoje.

Savivaldybės nuostatuose, mentorystės funkcija numatyta jaunimo reikalų koordinatoriui. Darbdaviui numatytas įsipareigojimas paskirti kuratorių jo darbo vietoje.